РЕГЛАМЕНТ (ЕО) № 543/2007 НА КОМИСИЯТА
от 16 май 2007 година
за издаване на лицензии за внос на ориз в рамките на тарифните квоти, открити за подпериода май 2007 г. с Регламент (ЕО) № 2021/2006
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1785/2003 на Съвета от 29 септември 2003 г. относно общата организация на пазара на ориз (1),
като взе предвид Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на селскостопански продукти, които се управляват чрез система от лицензии за внос (2), и по-специално член 7, параграф 2 от него,
като взе предвид Регламент (ЕО) № 2021/2006 на Комисията от 22 декември 2006 г. за откриване и управление на квотите за внос на ориз с произход от държавите от Африка, Карибите и Тихоокеанския басейн (АКТБ) и отвъдморските страни и територии (ОСТ) (3), и по-специално член 15, параграф 1 от него,
като има предвид, че:
(1)
С Регламент (ЕО) № 2021/2006 беше открита обща годишна тарифна квота за внос на 160 000 тона ориз в еквивалент на олющен ориз, от които 125 000 тона са с произход от държавите от АКТБ (пореден номер 09.4187), 25 000 тона - с произход от Нидерландските Антили и Аруба (пореден номер 09.4189), а 10 000 тона - от най-слабо развитите ОСТ (пореден номер 09.4190), както и годишна тарифна квота от 20 000 тона натрошен ориз с произход от държавите от АКТБ (пореден номер 09.4188).
(2)
За тези квоти, предвидени в член 1, параграф 1, букви а) и б) от Регламент (ЕО) № 2021/2006, вторият подпериод е месец май.
(3)
От предоставената информация в съответствие с член 17, буква а) от Регламент (ЕО) № 2021/2006 следва, че за квотите с поредни номера 09.4187, 09.4188 и 09.4189 заявленията, подадени през първите пет работни дни на май 2007 г. в съответствие с член 13, първа алинея от посочения регламент, се отнасят за количество в еквивалент на олющен ориз, по-голямо от наличното. Поради това следва да се определи степента, в която могат да бъдат издавани лицензии за внос, като се посочи коефициентът на отпускане, който ще се прилага към заявените количества за съответните квоти.
(4)
От горепосочената информация следва също, че за квотата с пореден номер 09.4190 заявленията, подадени през първите пет работни дни на май 2007 г. в съответствие с член 13, първа алинея от посочения регламент, се отнасят за количество в еквивалент на олющен ориз, по-малко от наличното.
(5)
Следва също да се определят общите налични количества за следващия квотен подпериод в съответствие с член 15, параграф 1 от Регламент (ЕО) № 2021/2006,
ПРИЕ НАСТОЯЩИЯ РЕГЛАМЕНТ:
Член 1
1. Заявленията за лицензии за внос на ориз, отнасящи се до квотите с поредни номера 09.4187, 09.4188 и 09.4189, посочени в Регламент (ЕО) № 2021/2006, подадени през първите пет работни дни на май 2007 г., са основание за издаването на лицензии за заявените количества, към които се прилагат коефициентите на отпускане, определени в приложението към настоящия регламент.
2. Общите налични количества в рамките на квотите с поредни номера 09.4187, 09.4188, 09.4189 и 09.4190, посочени в Регламент (ЕО) № 2021/2006, за следващия квотен подпериод, са определени в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 май 2007 година.